Lonmin-mynwerkers trek nie terugFoto: Govan Whittles/EWN Duisende stakende Lonmin-mynwerkers in Marikana, Noordwes, het Woensdag met hernude energie by die myn bymekaar gekom in ŉ poging om die mynbestuurders te dwing om hul salariseise ernstig op te neem. Nagenoeg 3 000 werkers het verlede maand begin staak om aan te dring op ŉ salaris van R12 500. Twee polisiebeamptes, twee veiligheidswagte en 40 mynwerkers is reeds, sedert die staking begin het, dood weens gewelddadige aksies. Intussen het die mynbestuur gewaarsku dat die staking uiteindelik die poste van meer as 40 000 mense kan beïnvloed indien produksie by dié myn nie teen Vrydag hervat word nie. Sommige bedrywe sal ook moontlik gesluit moet word. Minder as 5% van die myn se werkers het vandeesweek vir werk opgedaag. Nagenoeg 200 werkers het Dinsdag na die myn gestap en kollegas geïntimideer wat wel wou werk. Die myn het ŉ klag van intimidasie by die polisie aanhangig gemaak. Gesprekke tussen mynbestuur, unies en werkers duur Donderdag in Rustenburg voort.